Huawei-baas se borgtogverhoor begin | Maroela Media
Meng Wanzhou. Foto: Facebook
China se woede oor die inhegtenisneming van een van dié land se topsakevroue in Noord-Amerika neem steeds toe, terwyl 'n Kanadese hof Maandag moet besluit wat volgende gaan gebeur.
Die hoof- finansiële beampte van Huawei, Meng Wanzhou, word al sedert 1 Desember in die Kanadese stad Vancouver aangehou, berig CNN. Uitlewering aan Amerika staar haar in die gesig.
Sy word daarvan beskuldig dat sy Huawei, een van die wêreld se voorste vervaardigers van slimfone en netwerktoerusting, gehelp het om Amerikaanse sanksies teen Iran vry te spring.
In die jongste ontwikkeling in die sage is by die huis ingebreek wat Meng en haar man in Vancouver besit, berig CTV News. Volgens die polisie het die verdagtes op die vlug geslaan nadat iemand in die huis hulle verwilder het.
Meng het intussen in 'n beëdigde verklaring gesê sy is onskuldig aan al die aantygings teen haar en sal dit in 'n verhoor bestry as sy uitgelewer word.
Luidens die verklaring was sy daagliks met Amerikaanse regeringsagentskappe in verbinding om seker te maak sy voldoen aan al die handelsvereistes.
China is die josie in oor haar aanhouding en dring daarop aan dat sy onmiddellik vrygelaat word. Die inhegtenisneming het wêreldmarkte geruk midde-in vrese dat dit die verbetering in Amerika en China se handelsverhouding kan kelder, berig die CBC.